Here is a page extracted from Wikipedia that may contain CSS, HTML, and a lot of unformatted text.

Title: تسيبى ليفنى
Content: تسيبى ليڤنى (Tzipi Livni) (8 يوليه 1958 -) عسكرية وسياسية اسرائيلية .

نشأتها 

اتولدت تسيبى ليفنى يوم 8 يوليه 1958 فى تل ابيب عاصمة اسرائيل ، وهى بنت السياسى الراحل ايتان ليڤنى (Eitan Livni) اللى كان عضو فى الكنيست عن حزب الليكود فى الفترة من سنة 1973 لغاية سنة 1984 وقبل كده كان عضو فى منظمة إرجون الإرهابية هو و امها سارة ليفنى (Sara Livni) .

لما كانت تسيبى ليفنى فى سن 15 سنة انضمت لحركة بيتار اليمينية المتطرفة فى اسرائيل وشاركت فى المظاهرات اللى نظمتها الحركة ضد اتفاقية فك الإشتباك بين اسرائيل وبين مصر و سوريا اللى حاول وزير الخارجية الأمريكى وقتها هنرى كسينجر أنه ينفذها بعد حرب اكتوبر .

شغلها فى الموساد 
تسيبى ليفنى كانت ظابط برتبة سيغن فى معهد تأهيل الظابطات التابع لجيش الدفاع الإسرائيلى ، وبعدما خلصت مدة الخدمة العسكرية دخلت كلية الحقوق فى جامعة بار إيلان . وفى الفترة من سنة 1980 لغاية سنة 1984 وقفت دراستها فى الجامعة مؤقتا لأنها انضمت فى الوقت ده للعمل فى الموساد (جهاز المخابرات الاسرائيلية) واشتركت فى أكتر من عملية لاغتيال افراد المقاومة الفلسطينية ، لحد إنها اعترفت بعد كده بأنها مارست الجنس مع شخصيات معينة علشان الموساد يقدر يعرف اماكنهم ويقتلهم ومع شخصيات تانية علشان تذلهم و تجبرهم على التعاون مع الموساد ، ومن اشهر العمليات اللى نفذتها أنها اشتغلت خدامة فى بيت عالم ذرة عراقى لغاية لما قتلته بالسم .

حياتها الحزبية 
تسيبى ليفنى سياسية مخضرمة ، وانضمت لحزب الليكود سنة 1996 وفضلت عضوة فيه لغاية سنة 2005 لما سابته وانضمت لحزب كاديما اللى كبرت فيه بسرعة لغاية لما وصلت لمنصب رئيس الحزب وخدت بيه اعلى نسبة من الأصوات فى انتخابات الكنيست سنة 2009 وكانت هاتشكل الحكومة وقتها وتبقى رئيسة وزراء اسرائيل لكنها ماقدرتش تعمل ائتلاف مع احزاب تانية وده اللى أدى الفرصة لبنيامين نتنياهو (Benjamin Netanyahu) زعيم حزب الليكود أنه يشكل الحكومة بعدما عمل ائتلاف مع حزب اسرائيل بيتنا وبقى هو رئيس وزراء اسرائيل وبقت هى زعيمة المعارضة . وفى سنة 2012 خسرت منصب رئيس حزب كاديما لصالح شائول موفاز (Shaul Mofaz) وزير الدفاع الاسرائيلي السابق ، وفى يوم 1 مايو 2012 استقالت من عضوية الكنيست . وفى يوم 27 نوفمبر 2012 أسست حزب جديد اسمه حزب هتنوعا وبقت هى رئيسة الحزب اللى كسب 6 اماكن فى انتخابات الكنيست سنة 2013 .

عضوية الكنيست 
تسيبى ليفنى عضو فى الكنيست من سنة 1999 ولغاية دلوقتى ، وكانت بتمثل حزب الليكود من سنة 1999 لغاية سنة 2005 ، وعن حزب كاديما من سنة 2005 لغاية سنة 2012 ، ودلوقتى عن حزب هتنوعا من اول سنة 2013

المناصب الوزارية 
 وزيرة التعاون الإقليمى سنة 2001 (الليكود)
 وزيرة من غير حقيبة وزارية من سنة 2001 لغاية سنة 2002 (الليكود)
 وزيرة الزراعة من سنة 2002 لغاية سنة 2003 (الليكود)
 وزيرة استيعاب الهجرة من سنة 2003 لغاية سنة 2004 (الليكود)
 وزيرة الإسكان والإنشاءات من سنة 2004 لغاية سنة 2005 (الليكود)
 وزيرة العدل من سنة 2006 لغاية سنة 2007 (كاديما)
 وزيرة الخارجية من سنة 2007 لغاية سنة 2009 (كاديما)
 وزيرة العدل من سنة 2013 لغاية سنة 2014 (الحركة)

المعارضة 
 زعيمة المعارضة من سنة 2009 لغاية سنة 2012 (كاديما)

حياتها الشخصية 
تسيبى ليفنى تبقى مرات المحامى الإسرائيلى نفتالى شبيتسر (Naftali Spitzer) من سنة 1983 ، وخلفت منه ولدين اسمهم عومرى (Omri) و يوڤال (Yuval) .

مصادر

لينكات برانيه 
 

وزراء خارجيه اسرائيليين
عسكريين اسرائيليين
ستات عسكريات
محامين اسرائيليين
اعضاء الكنيست
جواسيس اسرائيليين
جاسوسات
موساد
اسرائيليين بيلاروسيين
اسرائيليين بولانديين